ལུགས་གཉིས་པ་ནི།།ཟུར་མཁར་བ་བློ་གྲོས་རྒྱལ་པོས་མཛད་པའི་ཤེས་བྱ་སྤྱིའི་ཁོག་དབུབས་ནང་གཡུང་དྲུང་བོན་གྱི་སྟོན་པ་གཤེན་རབ་མི་བོ་ཆེ་མཆོག་དང་ནང་པ་སངས་རྒྱས་པའི་སྟོན་པ་བཅོམ་ལྡན་འདས་ཤཱཀྱ་ཐུབ་པ་མཆོག་གཉིས་འཇིག་རྟེན་དུ་དུས་མཚུངས་སུ་བྱོན་ཞིང་དེའི་དུས་སུ་བོད་ཀྱི་གསོ་དཔྱད་ཀྱི་བསྟན་པ་དབུ་བརྙེས་པར་གསུངས་པའི་ལུང་ལ་བརྟེན་ནས་སྟོན་པའི་འཁྲུངས་ལོ་དང་སྒོ་བསྟུན་པ་ཡིན་ཅིང་།སངས་རྒྱས་ཀྱི་འཁྲུངས་ལོའི་ལོ་ཚིགས་ཐད་བཞེད་སྲོལ་མི་འདྲ་བ་སྣ་ཚོགས་མཆིས་ནའང་འདིར་མི་དབང་པཎྜི་ཏ་སྡེ་སྲིད་སངས་རྒྱས་རྒྱ་མཚོའི་བཻ་ཌཱུར་དཀར་པོ་སོགས་ཕུག་ལུགས་ཀྱི་བསྟན་རྩིས་ལྟར་ན་ད་ལྟའི་རབ་བྱུང་བཅུ་བདུན་པའི་མྱོས་བྱེད་ཤིང་མོ་ལུག་ལོའི་བར་ལོ་གྲངས་༢༩༧༥ཟིན་པར་བཞེད་པ་ཡིན་ནོ།།